EJohannesburg Kuba Lokuzamazama Komhlaba
Kufe umuntu oyedwa kwalimala kakubi abathathu kulokhu kuzamazama okubikwa kube yisilinganiso sokufika 5.3 esikalini se Richter.
WASHINGTON DC — Idolobho leJohannesburg, kwele South Africa lehlelwe yingozi yokuzamazama komhlaba lamhlanje. Kubikwa kufe umuntu oyedwa kwalimala kakubi abantu abathathu. Lokhu kuzamazama kubikwe kube yisilinganiso sokufika 5.3 esikalini se Richter. Umuntu oyedwa ofileyo owesilisa ubikwa edilikelwe ngumgodi omdala ongasasebenzi osendaweni ye Orkney elemigodi eminengi yegolide. Abaqondisi bomsebenzi emigodini eminengi yeOrkney babikwa behle balaya izisebenzi ebeziphansi emgodini ukuthi ziphume ngokuphangisa kungawonakali ngakhoke inengi lenelise ukuphuma njalo akula olimeleyo.. Abathathu abalimeleyo badilikelwe yisakhiwo sendaweni lapho okufundiselwa abantu umsebenzi komunye wemigodi le yegolide. Iziphathamandla zesibhedlela laph abasiwe khona zibika ukuba laba bantu bawelwe luphahla lwendlu abakade befundela kiyo. Abantu abahlala lokusebenza eJohannesburg, okulidolobho elikhulu kweleSouth Africa bahlalela evalweni ngoba idolobho leli lilemigodi eminengi okokuthi nxa kungaba lengozi enkulu yokuzamazama komhlaba lingawohlokela phakathi kube ligodi elikhulu okungaba yingozi engabulala abanengi lokulimaza abanengi njalo. Lokhu kuzamazama okuthethe umzuzu owodwa kubikwa kubulale amafasithela lempahla yomdaka lenziwe ngamangilazi. Kubikwa kuzwakale njalo lokhu kuzamazama kwamanye amadolobho aseduzane afana lePitoli le Hartbeespoort lapho okuvame ukuba lezethekeli zamanye amazwe ezinengi. Laloba kungasikho kwakuqala ukwenzakala into enje eJohannesburg , okwalamhlanje kubikwa bekukubi ukwedlula okuthe kwenzakal eminyakeni edluleyo.